**פרשת חוקת**

**פרשתנו פותחת בדבר הציווי על לקיחת פרה אדומה ועל ההיטהרות באמצעותה. אומרת התורה: "זאת חקת התורה אשר צוה ד' לאמר דבר אל בני ישראל ויקחו אליך פרה אדמה תמימה אשר אין בה מום אשר לא עלה עליה על:"[ במדבר, יט',ב'] ונשאלת השאלה: מהי הסיבה למיקומה של פרשת פרה אדומה דווקא בפרשתנו? האם מיקומה של פרשה זו מופיעה על פי סדר הזמנים בתורה או שמא יש קשר רעיוני למיקומה של פרשה זו דווקא כאן בפרשתנו?**

**הפרשיה בתורה, הקודמת לציווי פרשת פרה אדומה, הינה פרשה העוסקת במחלוקת קרח ועדתו שלדעת רוב המפרשים[כמובא ברמב"ן במדבר, טז, א ] פרשיה זו מתרחשת מיד לאחר חטא המרגלים בשנה השניה לצאתם ממצרים [למעט שיטת האבן עזרא שטוען שפרשיה זו קרתה מיד לאחר חטא העגל, אך ככל הנראה לכו"ע העניין מתרחש בשנה השניה ליציאת מצרים.] ולעומת זאת, הפרשיה הבאה לאחר פרשת פרה אדומה, עוסקת במותה של מרים הנביאה ,אירוע אשר התרחש בשנת הארבעים ליציאת בני ישראל ממצרים וכמו שמפרשים הרשב"ם ועוד: "בחדש הראשון שלסוף ארבעים שנה שהרי מת אהרון אחריה בחדש החמישי בשנת ארבעים לצאת בני ישראל כדכתיב בפרשת אלה מסעי"**

**וממילא נשארנו בשאלה, האם פרשת פרה אדומה קשורה יותר לשנה השניה, כבמחלוקת קורח ועדתו או לשנת הארבעים- למותה של מרים?**

**הרמב"ן כותב בפרשתנו (במדבר, יט, ב): " והפרשה הזאת תשלים בתורת כהנים, ונכתבה כאן אחר מתנות כהונה לומר שגם טהרתן של ישראל על ידי כהן תהיה", ונראה כי כוונתו לומר כי פרשיה זו הינה קשורה לפרשת קורח ולתיאור אופן השמירה על טהרת המקדש. (שהרי בסוף פרשת קורח מובא הציווי על שמירת קדושת המקדש). וכן האב"ע הולך לשיטתו, ומסביר שנסמכה פרשית פרה "בעבור שהיא לכהן" - לאחר סיום פרשת קרח שדיבר במעשר מן המעשר לכהנים, (האבן עזרא לשיטתו שאין ערך למיקום מבחינה כרונולוגית).**

**החזקוני בפרשתנו נותן טעם אחר: "לפי שהיו מהם טמאי מתים ממחלוקתו של קרח" – הרי שיש לנו מס' פרשיות העוסקות במוות, מעין רצף של פרשיות הקשורות במוות, מותם של עדת קורח, מותו של אהרון הכהן ומותה של מרים, וע"כ זה המיקום המתאים לדבר על דרך ההיטהרות מטומאה.**

**לדברי רש"י (על סמך הגמרא במו"ק כח.) : "למה נסמכה פרשת מיתת מרים לפרשת פרה אדומה לומר לך מה פרה אדומה מכפרת אף מיתת צדיקים מכפרת".**

**לעומתם, האברבנאל הולך בכיוון אחר לחלוטין וכותב בהקדמתו לספר במדבר: "הספר הרביעי בא לספר סדר הנהגת העם איך היה במדבר במסעיהם וחנייתם, ואת כל התלאה אשר מצאתם בדרך, והסיבה אשר בעבורה נתעכבו במדבר ארבעים שנה עד תום כל הדור היוצאים ממצרים... ואגב גררא באו בתוך הדברים האלו לסיבות שיתבארו שמה, מצוות מיוחדות לדורות כמצוות ציצית ופרה אדומה וסדר נחלות... האמנם יתחלקו הסדרים [פרשיות] האלה לשני חלקים. והיה החלק הראשון... בסיפור כל תלאותם בהיותם במדבר. הם פרשות במדבר, נשא, בהעלותך, שלח לך וקורח. והחלק השני.. יספר בו מה שקרה להם מהמלחמות משהגיעו אל ארץ נושבת והם סדר חוקת ובלק ופנחס ומטות ומסעי." הרי שהאברבנאל מקשר פרשיה זו של פרה אדומה עם הכנה לכניסה לארץ. ברור כי במלחמת כיבוש הארץ יהיו הרוגים , ועלינו המשימה להתמודד עם מציאות זו.**

**למעשה אנו רואים קשר כפול למיקומה של פרשיה זו?! מצד אחד, כאירוע הקשור לקדושת המקדש, האיסור לטמא מת להכנס למקום המקדש, ומאידך, כאירוע המתקשר למותם של כובשי הארץ. עלינו ללמוד מכך כי מצד אחד, ארץ ישראל קשורה לעניין רוחני, לענייני המקדש וקודשיו, שמירת המקדש ומעמדם של הכהנים, אך מצד שני חייבת הארץ להיות קשורה גם לענייניים הגשמיים, כמלחמות וההיטהרות מהן. ברור גם כיום, כי עניינה של א"י לא יכולה להיות קשורה לאחד מעניינים אלו ללא חיבור אמיתי לעניין השני. אין קיום בא"י ללא אמונה ורוחניות אך גם אין קיום ללא העניין הגשמי, המאבק המזויין על מנת לממש את זכות אחיזתנו בא"י. ברור כי גם כיום אנו נמצאים באמצעו של תהליך אשר מצד אחד ישנה התעוררות רוחנית והתחזקות של עולם התורה, אך מאידך ישנו הצורך לשלב זאת עם המשך המאבק הפיזי על קיומנו. האמונה אמורה להניע את התהליך המעשי של אמונתנו בצדקת דרכנו בא"י. ברור כי אין עם ישראל יכול לנצח ללא השילוב המתבקש שבין הקודש – הרוח לבין הכוח- החומר.**

**הרב צבי יהודה זצ"ל הצביע על נקודה נוספת שבעניין פרה אדומה. אכן אנו עושים מאמץ כי כל יחיד יתוקן וזאת ע"י שחברין מישראל יסכימו אפי' להטמא עבורו, וכן אנו רואים את החיבור לכלל בכך שהפרה חייבת להשרף "והזה אל נוכח פני אוהל מועד..."{פרק יט',פסוק ד'}, זאת אומרת כי אפשרות להתנתק מן הציבור ולהטהר, אלא שכחלק מן מהלך ההיטהרות חייב האדם להתחבר לכלל ישראל.**

**משה רע"ה שצפה ברוח קודשו את תקופת המשבר של שנת הארבעים, עצם המעבר שבין נס להנהגה בדרך הטבע, ועל כן הקדים לצוות על ישראל את מצוות פרה אדומה, מצווה אשר לקיומה אין טעם שכלי, בכדי להחדיר לישראל את יסוד האמונה הצרופה, וההתבטלות בפני הרצון האלוהי.**

**גם בימינו אנו בבניין מדינת ישראל אנו רואים כמה קלקולים, אך עלינו לעבוד ולתקנה הן בפן הרוחני והן להיות שותפים במאבק פיזי ולהלחם על קיומה.**

**ואולי יש בכאן בבחינת "פתחו לי פתח כפתחו של מחט ואפתח לכם פתח כפתחו של אולם", התורה מדגישה מראש כי בא"י יהיו משברים וכבר חינכה אותנו התורה מראש כי ישנה אפשרות להתגבר ולחזור לתלם.**

**ומסופר על חת"ם סופר שהיה לו יחס מיוחד לארץ ישראל לחיים בה ולישובה. הוא ראה את ארץ ישראל כמקור הרוחניות ותמצית הקדושה של העולם‏‏, והאמין כי עיקר הקיום של התורה והמצוות הוא דווקא בארץ ישראל‏, ואילו בגלות לא רק שאי אפשר לקיים את כל המצוות, אלא שאפילו התורה בכללות שלמותה שרויה באפילה‏‏, ומעט הרוחניות שקיימת בגלות אף מקורה בארץ ישראל. הוא ראה ביושבי הארץ את החשובים שבין אנשי העולם, והקביל את יישוב הארץ להנחת תפילין‏‏. בדרשותיו הוא כותב "כי הקרקע של ארץ ישראל יותר קדושה משמיים של חו"ל"‏‏. הוא שלל את הגלות באופן חריף ביותר ודימה אותה לקבר. וטען כי ישראל יצאו לגלות מפני שפגעו בכבודה של ארץ ישראל וחרפו אותה באמרם "ארץ אוכלת יושביה"‏‏. את הביטוי "ארץ החיים" המתייחס לארץ ישראל הסביר כפשוטו, שרק בארץ זו עם ישראל נחשב לחי, ואילו בחוץ לארץ היהודים נחשבים למתים, מאחר שהגולה מסכנת את קיומו של העם היהודי. את המשנה "יפה שעה אחת בתשובה ומעשים טובים בעולם הזה, מכל חיי העולם הבא" ביאר שהיא דווקא בארץ הקודש, שרק בה החיים יכולים להיות עדיפים יותר מחיי עולם הבא‏‏[.**

**הוא סבר כי מעולם לא ניתקה הזיקה שבין עם ישראל לארצו, ולכן עם ישראל בכל מקום שהוא נמצא, עדיין בניו הם בני ארץ ישראל, ולכן אף בזמן הזה קיימת מצווה בכל עת לעלות לרגל לירושלים‏‏[. ואף מותר להקריב את קורבן פסח[. בדרשותיו הוא כותב לציבור הרחב "...ואל תהיו משונאי ציון שאינם רוצים לשוב ובוחרים לישב תחת המלכיות מגאולתנו ופדות נפשנו..."‏‏[... הוא פעל ליישוב ארץ ישראל, ואף עודד קימום סמלים חיצוניים של לאומיות כחקלאות ושפה עברית. הוא תמך בתוכניתו של הרב צבי הירש קלישר לחידוש היישוב באמצעות התיישבות רחבה, ואף כי סבר שהגשמה הסופית של הגאולה השלימה תלויה בפעולה אלוהית, עדיין יש לאחוז בכל האמצעים הטבעיים לקיומה. הוא האמין שאף אומות העולם, כאשר יכירו בתפקיד החשוב שממלאת ארץ ישראל בקיום היהדות, הם לא יתרעמו כלפי התפילות לשיבה לציון ולא יראו בהם מעשה בלתי פטריוטי‏‏. {מתוך ויקיפדיה)**

**יהי רצון שנלך ונתחזק בארצנו , הן רוחנית והן מבחינה גשמית ונזכה ללכת "קוממיות בארצנו, וכדברי חז"ל "בקומה זקופה","חֲזַק וְנִתְחַזַּק בְּעַד עַמֵּנוּ וּבְעַד עָרֵי אֱלקֵינוּ וַה' יַעֲשֶׂה הַטּוֹב בְּעֵינָיו"[ שמואל ב, י, יב]**